- 1 Bita
- <
- 3
- >

3
No kpwoon bô diemsɛn nulo ecee
1 1Kol 7:16; Ɛfɛ 5:22-24Bokɛ' bo bonyii le, ben tɛn eyuukè bole' bonɛn e. Ɛ́ ben gee nonɛn, ɛ wee mvu bó le nu ɛ wvú tune keebee diɛw Nyo' le, ɛ́ wvú ke enɛ ebee ɛ wee baa cim jeme diɛw ɛ̂ wvú kɛ, ɛ ɛ̀ ge keŋge ke kpwɛse le, 2 no wvú yɛne ɛ wvú wvumte ɛkolɛ kew, cee nce wvù yuule. 3 1Tim 2:9Fo fiɛɛ fì duŋci bvujoŋkɛ bvunɛn enù mwɛɛm mvu ye le diɛwɛ keeseyse yvuw ɛkolɛ ɛ yí jee, bô keejiise biɛɛ, noo keesuute ye bô ndvú yì jee kɛ. 4 Fiɛɛ fì eduŋcì bvujoŋkɛ bvu wee le enù fiɛɛ fì wee nu fô fitele fiew e, ɛ ɛ̀ nu fitele fì bonene nu nyɛkeey. Kɛ bvun bvujoŋkɛ ke yvumɛn kɛ, ɛ ɛ̀ nu bvù Nyo' kooŋke ntay. 5 Ɛ̀ nɛɛ no bokɛnɛ bò yuule bo fwele bò to nu ɛ gɛɛ bvufee bvubole yî Nyo' le to ké no duŋci bvubole bvujoŋkɛ. Bó to yuuke tɛn bole' bobole. 6 Wee diɛwɛ Sɛla le to yuuke Abla'am e teŋe wvú lɛ tata wen. Ben tɛn nu boom bo Sɛla le fɛn ɛ́ ben gee mwɛɛm mvu lɛŋ yaa fane fiɛɛ kɛ.
7 Ɛfɛ 5:25-28; 1Tim 2:8Bolemsɛ, ben tɛn ekiɛɛ je yì ben kɛŋke keecee ben ɛ bokɛ' bonɛn jó. Ben enyaà n'wvum ɛ̂ bó no bó baa kɛŋke mvuŋgay diɛwɛ ben e kɛ. Nyo' nu ɛ buw ben ɛ bó bocii bô nshii wvù mɛy lo. Ben eceè nonɛn, wvu lɛ fô fiɛɛ ebaaŋke bunle yene kɛ.
8 1:22; Ɛfɛ 4:2-3; Fili 2:2-3Keemɛɛse, me ɛ no nteete ben bocii lɛ, ben ekɛŋkè fitele fimwaaŋ, kɛŋkè shen fô bonyii le, kɛŋkè keŋkoŋɛn ke bonyii bo mbee le, kɛŋkè mvuntelem mvù jee, ɛ wee yaa joo kɛ wee mvu ɛkuse kɛ. 9 2:23; Job 31:30; Mat 5:44; Lum 12:17Fo wee ɛ́ ge kebefɛ bô wee, ɛ́ wvú tfuse bô kebefɛ kɛ. Ɛ́ wee nan wee, fo wvú etfuse bô ncun kɛ, ɛ wvú tfuse ɛ ɛ̀ nu bô diɛw kembonɛn. Fin nu fiɛɛ fì Nyo' teŋe ben lɛ ben egeè ɛ́ wen ke elaŋ kembonɛn yî yene le. 10 Mben 34:12-16; Jɛm 1:26Ɛ̀ nu no bó nu ɛ saŋ lɛ,
“Ɛ́ wee kooŋke keeyuw njoŋ yî nshii we le,
bô keeyɛn ɛdiuw yò jee le,
ɛ́ wvú no kemsene bô leme diew,
ɛ díɛw fiɛɛ yaa buyte diuw we le kɛ.
11 Wvú kɛŋke keebaŋke jim ɛ̂ mwɛɛm mvù befe le,
egeè ɛ ɛ̀ nu mvù jee, ekuŋenè nyɛkeey biì dvú le,
12 njefo Tata Nyo' ké no yɛne bonyii bo teytey e yuuke bunle yibo.
Geenɛn ɛ Nyo' ɛ bon jise yî bonyii bò gee bibefɛ le.”
13 Lum 13:3Ɛ́ ben kɛŋke shiee wvu baay keegee mwɛɛm mvù jee nonɛn, tu wee wvù nulo ebvuu ege fiɛɛ fì befe bô ben nu yɛɛ? 14 4:14; Mat 5:10Geenɛn, ɛ́ bonyii cim nyaa lo ŋgɛw ɛ̂ ben njefo ben gee mwɛɛm mvu teytey, tu Nyo' nu ke elaŋ kembonɛn yî yene le. “Fo ben efanè bó, kɛnɛɛ fo mvuntelem ebuukè ben kɛ.” 15 1:3-5; Kolo 4:6Ben ewvumtè ɛ ɛ̀ nu Klistu ɛ̂ mvuntelem mvunɛn e diɛwɛ Tata wene le. Ben eseyse bikuu binɛn, ecɛytè keenya ntfuse ɛ̂ wee wvù nu ebife fiɛɛ fì ben taale fwe yî dvú le. Geenɛn ben dioo tfuuse, no tfuuse nyɛkeey bô n'wvum. 16 2:15Fo ben egeè fiɛɛ fì nɛlo esaake ben fô fitele le kɛ, wvu lɛ ɛ́ bó nan'yi ben, jemyi díɛw yì befe ɛkumɛ keŋge kenɛn kè jee nje ben nu bonyii bo Klistu le, ɛ́ bó ewuumene. 17 Ben ekeè lɛ fí jee keeyɛn ŋgɛw nje fiɛɛ fì jee fì ben ge ɛ ɛ̀ fɛn nu lɛ Nyo' kooŋke lɛ fí enù nonɛn, ɛfey keeyɛn ŋgɛw yî fiɛɛ fì befe le fì ben ge. 18 2:21; Lum 5:6-8; 6:10; Ibu 4:15; 7:27Ɛ̀ nu kɛ tɛn no Klistu to yɛnɛɛ ŋgɛw kpwe. Wvú to kpwe nje bibefɛ bi bonyii le kaŋ mwaaŋ ɛ fí ka lo nonɛn. Wvú wvù to nu wee wvu teytey to nu ɛ kpwe fô bonyii bò yaa nu kɛ teytey e keeto bô beene fô Nyo' le. Bó to nu ɛ yu wvú ɛ ɛ̀ kpwe nyam ye, geenɛn ɛ Nyo' ge ɛ wvú no nu dvú ɛ̂ keyoy e. 19 Keŋ 6:2; 2Bi 2:4; Jut 6Ɛ̀ nu ɛ̂ keyoy kin e wvù wvú to gɛnɛɛ fewcɛ diɛw Nyo' ɛ̂ biyoy bì nu yew ncaw e. 20 Keŋ 6:14-22Biyoy bin nu bì to baa bee Nyo' le kefew ke Noa' le kɛ. Nyo' to nu ɛ bosɛn kuu shém bô bí, cɛy seke Noa' to keenci ŋguw. Ŋguw wvun nu ɛ bonyii to ley jó kɛ wee nyaŋ maaŋ, ɛ ɛ̀ nu bó bò to boyɛɛ can joo le. 21 Lum 6:3-4; Ibu 10:22Joo yidvu yin nu diɛwɛ joo yì bó leese bonyii jó keseen ɛ yì boysee bó bô mvuŋgay mvù Jisos Klistu to buyɛɛ dvú yî kpwe le. Kɛ bó leese wee ɛ̂ joo lɛ bó cuke ɛ ɛ̀ nu yile yî ye le kɛ. Ɛ̀ nu keelɛkɛ Nyo' bô fitele fì yuule. 22 Lem 1:9; Ɛfɛ 1:21; Mat 22:44; Lum 8:34; Lem 2:33Jisos Klistu wvun to nu ɛ ben fowe, shii ɛ̂ ɛbo ke ɛcɛɛy ke Nyo' le, ɛ no nu fó saake bonceendaa bo Nyo' le bô biyoy bì kɛŋke mvuŋgay noo bì saake bicii.

- 1 Bita
- <
- 3
- >

3:1 1Kol 7:16; Ɛfɛ 5:22-24

3:3 1Tim 2:9

3:7 Ɛfɛ 5:25-28; 1Tim 2:8

3:8 1:22; Ɛfɛ 4:2-3; Fili 2:2-3

3:9 2:23; Job 31:30; Mat 5:44; Lum 12:17

3:10 Mben 34:12-16; Jɛm 1:26

3:13 Lum 13:3

3:14 4:14; Mat 5:10

3:15 1:3-5; Kolo 4:6

3:16 2:15

3:18 2:21; Lum 5:6-8; 6:10; Ibu 4:15; 7:27

3:19 Keŋ 6:2; 2Bi 2:4; Jut 6

3:20 Keŋ 6:14-22

3:21 Lum 6:3-4; Ibu 10:22

3:22 Lem 1:9; Ɛfɛ 1:21; Mat 22:44; Lum 8:34; Lem 2:33

© 2011 WBT