- Kolose
- <
- 1
- >

Ŋwa' wvù Baul to saŋɛɛ ɛ̂ kentaashɛ ke
Kol ose
Fiɛɛ fì nu ɛ̂ Ŋwa' wvu Kolose wvun e
Baul to saŋ ŋwa' wvun fô kentaashɛ ke bonyii bo mbee le ke ɛ̂ kelaante kè Kolose le. Ɛbaflos to nu ɛ nɛ to bô saaka mvu wvù befe ɛkumɛ kentaashɛ kedvu. Ɛ Baul mum saŋ ŋwa' wvun no kentaashɛ kedvu to nu ɛ̂ keleŋ kè wvú to yɛne lɛ ɛ̀ kɛŋke wen keetaale fô kí le. Wvú to saŋ keeleke n'yɛɛyi ɛ ɛ̀ nu wvu kecɛɛy wvù nu ɛkumɛ bonyii bò ɛ̀ nu bo Klistu le.
Bikuu bi mwɛɛm e ɛ̂ Ŋwa' wvun e
1:1-8 Keŋkɛwcɛ
1:9–2:19 Ɛkumɛ wee wvù ɛ̀ nu Klistu noo lemme diew
2:20–4:6 Nshii wvu fwɛ wvù nu yî Klistu le
4:7-18 Kemɛse
1
1 Gal 1:1Ɛ̀ nu me wvù Baul, waa ntum Klistu Jisos yî ŋkoŋ wvù wvu Nyo' le. Me nu bee Timatio wvù waa bwee wesebeene. 2 Ŋwa' wvun gɛne fô ben e boom bo bwee wese le bò nu fitele fimwaaŋ bô bo Klistu, nu bonyii bò ɛ̀ nu bo Nyo' le Kolose. Nyo' Icee wesebeene ebuw ben bô kembonɛn kew ebvuu enya ben bô mvuntelem mvù lɛɛtene.
Ɛ Baul no bunlee, nyaa keyoone ɛ̂ Nyo' fô bonyii bo Kolose le
3 Ɛfɛ 1:16; 1Tɛs 1:2-3Bese dioo bunlee fô ben e sekecii no nyaa kɛ ɛ ɛ̀ nu keyoone ɛ̂ Nyo' wvù Icee Tata wesebeene wvù Jisos Klistu, 4 Ɛfɛ 1:15njefo bese nu ɛ yuw wase ɛkumɛ fitele finɛn fì ben lese yî Klistu Jisos e, bô keŋkoŋɛn kè ben kɛŋke fô bonyii bocii bò ɛ̀ nu bo Nyo' le. 5 1Bi 1:3-4; Ɛfɛ 1:13Bese kee lɛ ben gee nonɛn njefo ben taale fwe ɛ ɛ̀ nu yî fiɛɛ fì Nyo' nu ɛ seyse ɛ gɛɛ ɛ̂ ben fowe le. Ɛ fiɛɛ fin nu fì ben to yuwɛɛ wase ɛ̂ diɛw Nyo' le yì nu kecɛɛy, nu saaka wvù jee. 6 Lem 2:41; Lum 1:13; 1Tim 3:16Saaka wvun to to fô ben e lɛŋlɛŋ no wvú to toɛ fô bonyii le yî ɛkolɛ ke nshɛ le kecii no kumene nce bonyii bvuu saaŋkene gɛne fwe fwe. Ɛ̀ nu kɛ lɛŋlɛŋ no fí to kooyɛɛ bô ben ɛ kɛw diuu dì ben yuwɛɛ saaka wvudvu bvuu kiɛɛ kecɛɛy lɛ Nyo' nu ɛ buw bonyii bô keŋkoŋɛn kew. 7 4:12; Flm 23Ben to yuw saaka wvudvu wvun ɛ̂ Ɛbaflas wvù nu fitele fisɛse, ɛ bee bó lemte yî fiɛɛ le fimwaaŋ. Wvú nu wee lemme Klistu, ɛ wvú ɛ jo bvudvuu bvusɛse ɛ no lemte bô fitele fiew ficii, 8 1Kol 8:1ɛ wvú ɛ see wase ɛ̂ bese ɛkumɛ keŋkoŋɛn kè Keyoy ke Nyo' le nu ɛ nya ben ɛ no kɛŋke fô bonyii le. 9 Ɛfɛ 1:17; Fili 1:9Ɛ kɛw diuu dì bese yuwɛɛ ɛkumɛ ben nonɛn, bese ɛ mum ɛ no bunlee fô ben e sekecii. Bese bunlee lɛke lɛ Nyo' ege ɛ́ ben ekiɛɛ fiɛɛ fì wvú gomte. Ɛ fifin nu ke efey yî bvufee bô mwɛɛm mvù Keyoy kew nu ɛ ge ben ɛ no kee le. 10 Ɛfɛ 4:1; 2:10; Fili 1:27Nonɛn ɛ́ ben emum ecee nce ɛ ɛ̀ nu wvù nu ɛ kpwɛntɛn wvu bonyii bo Tata le. Ɛ ɛ̀ nu wvú, wvù wvú looci kooŋke. Ɛ́ ben dioo cee nonɛn emum egee dilemme dì jee jé le jé le, ekeè Nyo' gɛne fwe fwe. 11 Lum 5:2; Ɛfɛ 1:18Bese bunlee tɛn lɛ Nyo' wvù mvuŋgay mvu baay mvunciim nu mwew enya ben bô mvuŋgay mvunciim ɛ́ ben etɛmyi sekecii, kuule shém gɛne fwe yî fiɛɛ le ficii, laŋlaŋe, 12 nyaa keyoone ɛ̂ Nyo' Ice. Ɛ̀ nu wvú wvù nu ɛ ge beene ɛ kocɛn keeke ekɛŋkɛ fiɛɛ fì wvú nu ɛ seyse ɛ gɛɛ ɛ̂ bonyii bò ɛ̀ nu bew fô bvudvuu bvu n'yuu le. 13 Jon 5:18; Luk 22:53; Lem 26:18; Ɛfɛ 1:6, 7, 21; 2:2; 6:12Wvú nu ɛ bvuse wase beene can mvuŋgay mvu ɛjiwɛ le, ɛ gɛɛ ɛnte jo bvunfon bvu Waa we wvù nu fitele fiew e. 14 Ɛ̀ nu Waa we wvun wvù nu ɛ ge Nyo' ɛ lɛɛshɛ bibefɛ bisɛɛbeene, ɛ sum beene can ŋgɛw e.
Klistu nu ɛkolɛ ke mwɛɛm mvunciim e
15 Jon 1:18; 2Kol 4:4; 1Tim 6:16; Ibu 1:3Waa we wvun nu naa lo wunte Nyo' kebɛɛ wvù beene yaa yɛne kɛ. Ɛ̀ nu wvú nsafwe mwɛɛm mvunciim mvù bó bomɛɛ. 16 1:13; Jon 1:3, 19; Ibu 1:2Nyo' to bom mwɛɛm mvunciim can ye le, mwɛɛm mvu fowe bô mvu fokuse, mvù bó yɛne mvú le, bô mvù bó yaa yɛne kɛ, kɛnɛɛ ɛ̀ nu naa bonceendaa bò la, bò lɛne ɛ̂ fwefwe le, kɛnɛɛ bò kɛŋke mvuŋgay, kɛnɛɛ bo baay baay, kɛnɛɛ bò saake. Mwɛɛm mvun mvunciim nu ɛ Nyo' to bom can ye le, ɛ mvú nu keewvumte wvú. 17 Jon 1:1; 8:58Wvú to nu wase dvú ɛ mwɛɛm mvunciim sɛ ke no nu. Mwɛɛm mvunciim nu can ye le, ɛ ɛ̀ jici wvú dvú ɛ mvú sɛ nu. 18 2:19; 3:15; Ɛfɛ 1:22-23; Lem 4:2; 26:23; Mwm 1:5Wvú nu ɛkolɛ ke kentaashɛ ke bonyii bo mbee le kè ɛ̀ nu ye ye. Ɛ̀ nu wvú wvù to kɛwɛɛ kentaashɛ kin. Ɛ ɛ̀ nu wvú wee wvu fwe keebuy yî kpwe le wvù yaa bɛɛ ke ekpwe kɛ, wvu lɛ yî fiɛɛ ficii le ɛ́ wvú enù nsafwe. 19 2:9-10; Jon 1:16; Ɛfɛ 1:23Mwɛɛm mvun nu nonɛn njefo Nyo' to nu ɛ koŋ lɛ fiɛɛ fì wen nu fí ficii enù yî Waa we le, 20 Lum 3:25-26; Ɛfɛ 1:9-10, 21; 2:13-16ɛ́ wvú ege ɛ́ mwɛɛm mvunciim ekase etaashɛ bô Nyo', kɛnɛɛ ɛ̀ nu mvu fowe kɛnɛɛ mvu fokuse. Ɛ Nyo' mum ge keman bô ɛlɛmɛ ke Waa we le seke wvú to kpweɛ yî kentam e.
21 Lum 5:10; Ɛfɛ 2:12-13; 5:27Ben tɛn to shee nu ɛ ben ɛ gawsɛn ben ɛ bo Nyo', kɛŋke boŋkpwawcɛ bò befe ɛkumɛ wvú, gee mwɛɛm mvù befe. 22 Geenɛn, keseen nu ɛ Nyo' ɛ kase wase ɛ taashɛ ben ɛ bó. Wvú to ge fifin fele yî Waa we le wvù to tuɛ wee wvu wum, to kpwe fô ben e, wvu lɛ ben enù ɛ̂ wvú fwe yuule yaa kɛŋke nlom kɛ, nu sɛ jay. 23 2:7; Ɛfɛ 3:17; 1Tim 3:16; Ibu 3:6Ben kɛŋke keemum egɛnè fwe yî fitele fì ben lese yî ye le, ecime gɛŋ eleemè tɛmyi ɛ fiɛɛ yaa shiike kɛ ben yî fiɛɛ fì ben taale fwe yî dvú le fì ben to yuwɛɛ ɛ̂ saaka wvù jee le. Saaka wvù jee wvudvu wvun nu wvù bó nu ɛ fewcɛ wase ɛ̂ wee tfuu yî nshɛ le fɛn. Ɛ saaka wvudvu wvun nu wvù me wvù Baul nfewci ɛ̂ bonyii diɛwɛ wee lemme Nyo' le.
Lemme dì Nyo' to nyaɛ ɛ̂ Baul
24 2Kol 1:5; 11:23-29; Ɛfɛ 3:13Me nlaŋlaŋe keseen yî ŋgɛw wɛm wvù me n'yɛne nje yene le. Ɛ me njoo ŋgɛw wvun yî ɛkolɛ kem e nɛn keemɛse ŋgɛw wvù Klistu to yɛnɛɛ nje kentaashɛ ke bonyii bo mbee le kè ɛ̀ nu ye ye. 25 Ɛfɛ 3:1-3Nyo' nu ɛ gɛɛ me lɛ me enlemtè fô kentaashɛ ke bonyii bo mbee le, enfewcì diɛw ye ɛ̂ ben no yí nu yicii. 26 2:2; 4:4; Ɛfɛ 3:6Diɛw yin nu yì to shee nu ɛ bó ɛ nyilɛ ɛ̂ ɛŋgokɛ ke bonyii le kecii bilum ŋkuuŋ, ɛ keseen nu ɛ Nyo' ɛ duŋcɛ wase ɛ̂ bonyii bò ɛ̀ nu bew. 27 3:4; Lum 5:2; Ɛfɛ 1:18Nyo' to nu ɛ caw keege ɛ́ bonyii bew ban ekiɛɛ lɛ bonyii bò yaa nu kɛ Bojuu nu ke ekɛŋkɛ bvukukɛ bvu saaka wvù bó to shee nyile wvun e naa ntay. Ɛ saaka wvudvu wvun nu lɛ Klistu nu yî yene le. Nonɛn ben ɛ mum ɛ no taale fwe keekɛŋkɛ bvukukɛ. 28 Ɛfɛ 4:13Ɛ̀ nu Klistu wvudvu wvun wvù bese fewci ɛkumɛ wvú ɛ̂ bonyii bocii. Bese yɛɛyi bó bô bvufee bvucii bvù Nyo' nyaa ɛ̂ bese, bvuu teete bó, wvu lɛ bó enù ɛ bó ɛ taw ɛ kocɛn ɛ̂ Nyo' ɛjise no bonyii bo Klistu le kɛŋke keenu. 29 Ɛfɛ 3:20; Fili 4:13Ɛ̀ nɛɛ fiɛɛ fì me mbone ŋaŋ, nlemte bô mvuŋgay mvunciim mvù Klistu lemte dvú yî yɛm e.

- Kolose
- <
- 1
- >

1:1 Gal 1:1

1:3 Ɛfɛ 1:16; 1Tɛs 1:2-3

1:4 Ɛfɛ 1:15

1:5 1Bi 1:3-4; Ɛfɛ 1:13

1:6 Lem 2:41; Lum 1:13; 1Tim 3:16

1:7 4:12; Flm 23

1:8 1Kol 8:1

1:9 Ɛfɛ 1:17; Fili 1:9

1:10 Ɛfɛ 4:1; 2:10; Fili 1:27

1:11 Lum 5:2; Ɛfɛ 1:18

1:13 Jon 5:18; Luk 22:53; Lem 26:18; Ɛfɛ 1:6, 7, 21; 2:2; 6:12

1:15 Jon 1:18; 2Kol 4:4; 1Tim 6:16; Ibu 1:3

1:16 1:13; Jon 1:3, 19; Ibu 1:2

1:17 Jon 1:1; 8:58

1:18 2:19; 3:15; Ɛfɛ 1:22-23; Lem 4:2; 26:23; Mwm 1:5

1:19 2:9-10; Jon 1:16; Ɛfɛ 1:23

1:20 Lum 3:25-26; Ɛfɛ 1:9-10, 21; 2:13-16

1:21 Lum 5:10; Ɛfɛ 2:12-13; 5:27

1:23 2:7; Ɛfɛ 3:17; 1Tim 3:16; Ibu 3:6

1:24 2Kol 1:5; 11:23-29; Ɛfɛ 3:13

1:25 Ɛfɛ 3:1-3

1:26 2:2; 4:4; Ɛfɛ 3:6

1:27 3:4; Lum 5:2; Ɛfɛ 1:18

1:28 Ɛfɛ 4:13

1:29 Ɛfɛ 3:20; Fili 4:13

© 2011 WBT