- Ibulu
- <
- 2
- >

2
Fo beene emwase mboyma wvù Jisos to ghane fewci ɛkumɛ wvú kɛ
1 6:4-6Fí ɛ mum ɛ no nu lɛ beene kɛŋke keegɛɛ bvufee naa ntay yî fiɛɛ fì beene to yuwɛɛ le, wvu lɛ fo beene ke enɛ ebvuyte lo kɛ. 2 Lem 7:38, 53; Gal 3:19Beene kpwaake lɛ, ɛ́ bontum bò bonceendaa bo Nyo' le to teete fwele to nu fiɛɛ ɛ fí tɛmyi naa baay, ɛ́ wee ké eŋgoy mvu kɛnɛɛ etun keege no bó gayte, ɛ́ mwɛtɛn kɛŋkɛ nlawma wvudvu kɛ lɛŋlɛŋ, 3 10:29; 12:25ɛ́ ke ege la ɛ́ beene enu sɛ bó ɛ yɛn ŋgɛw fɛn ɛ beene ɛ jo mboyma wvù kuuke wvun kɛ lo ncɛw? Mboyma wvun to yaw Tata Jisos no fewci ɛkumɛ wvú, ɛ bonyii bò to yuwɛɛ no wvú fewci ke mum tom tɛn kecɛɛy kedvu no bó to fewci ɛ̂ beene. 4 Jon 2:11; Lem 2:22; 1Kol 12:4-11; 2Kol 12:12Ɛ Nyo' tɛn to nu ɛ tom bô mwɛɛm mvù duŋci mvuŋgay mvu mwew noo biŋghaw bi mwɛɛm e noo mwɛɛm mvu diuw wvù yumɛɛn e mvù bó to gee. Ɛ wvú bvuu gawcɛ nnyá Keyoy ke Yuule no wvú to shieele keetom dvú.
Jisos nu wee wvù nu ɛ cɛɛ je mboyma fô beene le
5 Nyo' to baa gɛɛ woŋ wvu fwɛ wvù bese fewci ɛkumɛ wvú wvun lɛ ɛ̀ nu ke esaake bonceendaa bew kɛ. 6 Mben 8:4-6Bó nu ɛ saŋ bvudvuu bvumew e ɛ̂ Ŋwa' Nyo' le ɛkumɛ saaka wvun lɛ,
“Wee wvu wum nu naa la wvù wo kpwaake ɛkumɛ wvú?
Waa wee wvu wum nu naa la wvù wo kɛŋke shiee we?
7 Yî kefew e nɛn caan nu ɛ wo to ge ɛ wvú no nu yî bvudvuu le
ɛ bvú nu ɛkuse jo bvu bonceendaa buw e.
Ɛ wo ke ghaa wvú ɛ wvú no kɛŋke bvukukɛ bô n'wvum.
8 Mben 8:4-6; 1Kol 15:27Wo nu ɛ gɛɛ mwɛɛm mvunciim ɛkuse jo wvú, wvú ɛ no saake.”
No Nyo' to gɛkɛɛ mwɛɛm mvunciim ɛkuse jo wee wvu wum, fiɛɛ fimew baa bvuu nu dvú fì nu sɛ fí nu ɛ̂ wvú ɛkuse kɛ. Naa no fí cim nu nonɛn, nu ɛ kɛ beene yɛne wase lɛ mwɛɛm mvunciim nu ɛ̂ wee wvu wum ɛkuse kɛ. 9 Fili 2:8-9Geenɛn Jisos nu wee wvù beene yɛne lɛ yî kefew e nɛn caan nu ɛ Nyo' to ge ɛ bvudvuu bwew no nu ɛkuse jo bvu bonceendaa bew e. Ɛ Nyo' ke bense wvú ɛ wvú no kɛŋke bvukukɛ bô n'wvum njefo wvú to nu ɛ yɛn ŋgɛw kpwe, wvu lɛ wvú ekpwe kpwe wee tfuu nje mbuwma wvu Nyo' fô bonyii le. 10 1Kol 8:6; 12:2; Lem 3:15Ɛ̀ nu Nyo' wvù ge mwɛɛm mvunciim, ɛ mwɛɛm mvunciim nu mwew. No wvú to gomte lɛ wen nu ke ejo bonyii bocii bò ɛ̀ nu boom bew ɛ́ bó eley bvukukɛ bwew e, ɛ fí mum no nu naa lɛŋ lɛ wvú ege ɛ́ Jisos eyɛn ŋgɛw wvu lɛ wvú enù ɛ wvú ɛ kpwɛntɛn ɛ gɛn ɛ mɛse wee wvù ecɛɛ je mboyma fô bó le. 11 Mat 25:40; 12:50; Jon 20:17Wvú wvù Jisos wvù gee ɛ bonyii sɛ yuule ɛ̂ Nyo' ɛjise, nu ɛ bô bonyii bodvu bò wvú gee ɛ bó yuule, kɛŋke Icee bó mwaaŋ. Ɛ̀ nu fiɛɛ fì kɛ wvú wuumene keeteŋe bó lɛ boom bo bwee wen e kɛ. 12 Mben 22:22Wvú to nu ɛ gay ɛ̂ Nyo' kefew kemew e lɛ,
“Me nu ŋke encawsee diee diuw we ɛ̂ boom bo bwɛɛm e ɛnte.
Me nu ŋke en'yemte mbensee wo ɛ̂ kentaashɛ kebole ɛnte.”
13 Yɛsa 8:17-18Ɛ wvú bvuu gay lɛ,
“Me nu ŋke eŋgɛɛ bvufee bwem yî Nyo' le.”
Bvuu kase gay lɛ,
“Me wvun fɛn bee boom bò Nyo' nu ɛ nya ɛ̂ me bocii.”
14 2:17; Jon 1:14; Jon 8:44; 12:31; 1Jon 3:8; Mwm 12:10No boom bò wvú gayte ban nu bonyii ɛ bó kɛŋke nyam ye bô ɛlɛmɛ, ɛ wvú wvù Jisos mum jo tɛn nyam ye wee wvu wum, wvu lɛ ɛ̀ nulo ɛ́ wvú ke ekpwe keeŋgoy dɛwle wvù kɛŋke mvuŋgay mvu kpwe le. 15 Lum 8:21Ɛ wvú ke ge nonɛn mum bvuse bonyii bò to cee bvunfaw e yî nshii wvubole tfuu njefo bó to fane kpwe. 16 Yɛsa 41:8-9Fí looci yuule naa ntay lɛ kɛ wvú to kɛŋke shiee ɛ ɛ̀ nu fô bonceendaa bo Nyo' le kɛ. Wvú to kɛŋke ɛ ɛ̀ nu fô kfuu di Abla'am e. 17 4:14; 5:2; Fili 2:7; 1Jon 2:2Ɛ̀ nu fiɛɛ fì to geɛ ɛ Jisos sɛ tu diɛwɛ boom bo bwee le yî fiɛɛ le ficii, wvu lɛ wvú enù ɛkolɛ ke bocee ncese le kebole wvù camte shen fô bó le, ɛ wvú ɛ lese tɛn fitele yî lemme di Nyo' le keege keman ɛ́ Nyo' elɛɛshɛ bibefɛ bibole. 18 4:15; Mat 4:1-11No wvú to yɛnɛɛ ŋgɛw, ɛ mmom to fô wvú le, wvú ɛ mum ɛ no kee no ɛ̀ nulo ɛ́ wvú efii bonyii bò mmom too tɛn fô bó le.

- Ibulu
- <
- 2
- >

2:1 6:4-6

2:2 Lem 7:38, 53; Gal 3:19

2:3 10:29; 12:25

2:4 Jon 2:11; Lem 2:22; 1Kol 12:4-11; 2Kol 12:12

2:6 Mben 8:4-6

2:8 Mben 8:4-6; 1Kol 15:27

2:9 Fili 2:8-9

2:10 1Kol 8:6; 12:2; Lem 3:15

2:11 Mat 25:40; 12:50; Jon 20:17

2:12 Mben 22:22

2:13 Yɛsa 8:17-18

2:14 2:17; Jon 1:14; Jon 8:44; 12:31; 1Jon 3:8; Mwm 12:10

2:15 Lum 8:21

2:16 Yɛsa 41:8-9

2:17 4:14; 5:2; Fili 2:7; 1Jon 2:2

2:18 4:15; Mat 4:1-11

© 2011 WBT